શેરથાના ગુજરાતીએ જર્મનીમાં કરી ગુજરાતી સમાજની સ્થાપના | Man From Shertha Sets Up Gujarati Samaj In Deutschland - Nrg | I Am Gujarat
Gujarati News NRG શેરથાના ગુજરાતીએ જર્મનીમાં કરી ગુજરાતી સમાજની સ્થાપના
Published: Feb 10, 2018 07:55 am IST
1/5જર્મનીમાં ગુજરાતી સમાજઃ
પાર્થ શાસ્ત્રી, અમદાવાદઃ જર્મનીમાં મેનેજમેન્ટ કન્સલ્ટન્ટ, લોજિસ્ટિક્સ, આઈટી, ITeS એક્સપર્ટ જેવા અનેક વ્યવસાયોમાં અવ્વલ 36 વર્ષના ગુજરાતી હિમાંશુ પટેલે હવે જર્મનીમાં ગુજરાતી સમાજની સ્થાપના કરીને તેમની પ્રતિષ્ઠાની પાઘડીમાં એક વધુ છોગુ ઉમેરી દીધું છે. તેમણે 2013માં જર્મનીમાં ગુજરાતી સમાજની સ્થાપના કરી હતી. સમાજ પહેલા જર્મનીમાં ગુજરાતી સંસ્થાઓ હતી પરંતુ ગુજરાતી સમાજની સ્થાપનાને કારણે જર્મનીના ગુજરાતીઓ એક તાંતણે બંધાયા છે.
2/5ભારત પ્રત્યે આકર્ષણ અકબંધઃ
શેરથાના રહેવાસી હિંમાંશુ પટેલે અમદાવાદમાં ગ્રેજ્યુએશન પૂર્ણ કર્યા બાદ પુણેમાં જર્મન ભાષા શીખી અને ત્યાંથી જર્મનીના ડોઈચલેન્ડમાં સ્થાયી થયા. આમ છતાંય તેમનું ભારત પ્રત્યેનું આકર્ષણ ક્યારેય ઓછુ નહતુ થયુ. 2002માં જર્મની જઈ તેમણે ત્યાંથી બેચલર્સ અને માસ્ટર્સ કર્યા. ત્યાંથી ભારત આવી થોડા સમય માટે તેમણે બેંગલોરમાં કામ કર્યું પરંતુ તક ઊભી થતા ફરી જર્મની ગયા.
3/5કેવી રીતે આવ્યો વિચાર?
ગુજરાતી સમાજ સ્થાપવાનો વિચાર કેવી રીતે આવ્યો તે અંગે વાત કરતા પટેલ જણાવે છે, "2012માં ગુજરાતના બે પરિવારોને જર્મનીમાં સેટલ થવામાં મુશ્કેલી પડતા તે ઈન્ડિયા પાછા ફર્યા હતા. એ સમયે અમે સાત લોકોએ સ્થાનિક ઓથોરિટી અને ઈન્ડિયન કોન્સ્યુલેટની મદદથી ગુજરાતી સમાજ સ્થાપવાનું નક્કી કર્યું. આજે સભ્યોની સંખ્યા 300થી વધારે છે. અમે મ્યુનિચ જેવા બીજા શહેરોમાં પણ ગુજરાતી સમાજ સ્થાપવામાં મદદ કરી રહ્યા છે." પટેલ અત્યારે ફ્રેન્કફર્ટમાં રહે છે.
4/5ધામધૂમથી ઉજવાય છે તહેવારોઃ
જર્મનીનો ગુજરાતી સમાજ નવરાત્રિ અને દિવાળી જેવા તહેવારો ધામધૂમથી ઉજવવા માટે વખણાય છે. પટેલ કહે છે કે 2017માં તેમણે બધા સભ્યોને એક જર્મન પરિવારને આ ઉજવણીમાં શામેલ કરવા હાકલ કરી. અત્યારે જર્મનીના 15 જેટલા શહેરોમાં આ તહેવારો ઉજવાય છે. ફ્રેન્ડસ ઓફ ઈન્ડિયા જેવી સંસ્થા દ્વારા ક્રિકેટ મેચનું પણ આયોજન થાય છે. પટેલ આ ગૃપના પણ કન્વીનર છે.
5/5ગુજરાતીઓએ આગવુ સ્થાન મેળવ્યુઃ
પટેલ જણાવે છે, "તમને જાણીને નવાઈ લાગશે કે ફ્રેન્કફર્ટ યુનિવર્સિટીના એક પ્રોફેસર યુનિવર્સિટીમાં ગુજરાત વિષે ગુજરાતીમાં ભણાવે છે. ગયા વર્ષે મેં પણ સરદાર પટેલની જન્મજયંતિ નિમિત્તે તેમના પર એક લેક્ચર આપ્યું હતું. અહીં મોટા ભાગના ગુજરાતીઓ પોતાનો બિઝનેસ કરે છે અથવા તો આઈટી સેક્ટરમાં નોકરી કરે છે. તેમને શરુઆતમાં ભાષા અને સાંસ્કૃતિક નવીનતાને કારણે સેટલ થવામાં મુશ્કેલી પડતી હતી પરંતુ હવે ધીમે ધીમે તેમણે અહીં પોતાની જગ્યા બનાવી લીધી છે" પટેલે શુક્રવારે અમદાવાદની મુલાકાત લીધી હતી અને આ સાથે જ જર્મનીમાં ગુજરાતી કંપનીઓ માટે જર્મનીમાં બિઝનેસની તકો અંગે વાત કરી હતી.